EGCO ปิดจ๊อบลงทุน “APEX” สัดส่วน 17.46% ปูพรมลุย “พลังงานหมุนเวียน” สหรัฐฯ
EGCO ปิดดีลลงทุนทางอ้อม “APEX” สัดส่วน 17.46% เดินหน้าลุยพลังงานหมุนเวียนในสหรัฐฯ หวังขยายการลงทุนในด้านพลังงานหมุนเวียนในอนาคต

18 พ.ย. 2564

นายเทพรัตน์ เทพพิทักษ์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัทฯ ได้ดำเนินการเข้าลงทุนทางอ้อมในสัดส่วน 17.46% ใน Apex Clean Energy Holdings, LLC (เอเพ็กซ์) โดยเป็นผู้ลงทุนร่วมในบริษัทร่วมลงทุนซึ่งอยู่ภายใต้การบริหารจัดการของกลุ่มกลยุทธ์โครงสร้างพื้นฐานและพลังงานของบริษัท แอริส เมเนจเมนท์ คอร์ปอเรชัน (Ares Management Corporation – NYSE: ARES) แล้วเสร็จสมบูรณ์ เมื่อวันที่ 17 พฤศจิกายน 2564
“ความสำเร็จครั้งนี้เป็นการลงทุนในบริษัทพัฒนาโครงการพลังงานหมุนเวียนขนาดใหญ่ในสหรัฐอเมริกา เป็นครั้งแรกของเอ็กโก กรุ๊ป ซึ่งนับเป็นก้าวสำคัญที่จะทำให้เอ็กโก กรุ๊ปมีส่วนร่วมในการพัฒนาโครงการพลังงานหมุนเวียนขนาดใหญ่โครงการใหม่อีกหลายโครงการ (อาทิ โครงการพลังงานลม พลังงานแสงอาทิตย์และระบบกักเก็บพลังงาน) ในตลาดพลังงานไฟฟ้าที่มีขนาดใหญ่ที่สุดแห่งหนึ่งของโลกซึ่งมีกำลังผลิตไฟฟ้าติดตั้งมากกว่า 1,100 กิกะวัตต์และมีโอกาสในการขยายการลงทุนในด้านพลังงานหมุนเวียนในอนาคต” นายเทพรัตน์ กล่าว
นอกจากนี้การลงทุนดังกล่าวยังสอดคล้องกับทิศทางการดำเนินธุรกิจของ EGCO “Cleaner, Smarter and Stronger to Drive Sustainable Growth” เพื่อบรรลุเป้าหมายความเป็นกลางทางคาร์บอนภายในปี 2593 ซึ่งเป็นทิศทางเดียวกับประชาคมโลกที่มุ่งหน้าสู่สังคมคาร์บอนต่ำ
สำหรับเอเพ็กซ์นั้นเป็นบริษัทผู้พัฒนาโครงการพลังงานหมุนเวียนเอกชน มีสำนักงานใหญ่ตั้งอยู่ใน รัฐเวอร์จิเนีย สหรัฐอเมริกา ดำเนินธุรกิจพัฒนาโครงการพลังงานหมุนเวียนจนถึงเริ่มดำเนินการก่อสร้าง (Notice to Proceed – NTP)หรือเริ่มเดินเครื่องเชิงพาณิชย์ (Commercial Operation Date – COD) แล้วขายโครงการที่พัฒนาเหล่านั้นให้แก่นักลงทุนอื่น โดยการลงทุนครั้งนี้จะส่งผลให้ทุนส่วนผู้ถือหุ้นของเอเพ็กซ์เพิ่มสูงขึ้นซึ่งจะช่วยเสริมสร้างความแข็งแกร่งให้กับเอเพ็กซ์ในฐานะผู้นำในการพัฒนาโครงการพลังงานหมุนเวียนขนาดใหญ่
อีกทั้งการเป็นเจ้าของและเดินเครื่องเชิงพาณิชย์โครงการต่างๆ ในฐานะผู้ผลิตไฟฟ้าเอกชนรายใหญ่ (IPP) รวมถึงผลักดันการขยายธุรกิจเชิงกลยุทธ์สู่ธุรกิจระบบกักเก็บพลังงานแหล่งผลิตไฟฟ้าแบบกระจายศูนย์ (Distributed Energy Resources -DER) และการใช้เชื้อเพลิงจากพลังงานสะอาดในอนาคต
อนึ่งเอเพ็กซ์ คลีน เอ็นเนอยี เป็นบริษัทชั้นนำด้านการพัฒนาโครงการพลังงานสะอาดขนาดใหญ่ในสหรัฐอเมริกา ซึ่งสร้างรายได้รวมกว่า 10,000 ล้านเหรียญสหรัฐ นับตั้งแต่ก่อตั้งในปี 2552 และขายโครงการพลังงานสะอาดให้กับกลุ่มลูกค้าในตลาดพาณิชยกรรมและอุตสาหกรรมในช่วง 10 ปีที่ผ่านมา
ทั้งนี้ปัจจุบันเอเพ็กซ์กำลังขยายธุรกิจให้ครอบคลุมภูมิภาคอเมริกาเหนือ มีทีมงานผู้เชี่ยวชาญมากกว่า 300 คน ที่มุ่งมั่นขับเคลื่อนพันธกิจด้วยการให้ความสำคัญกับการวิเคราะห์ข้อมูลและพอร์ตโฟลิโอของโครงการ ในการสร้างสรรค์โซลูชันต่างๆ เพื่อตอบสนองความต้องการของกลุ่มลูกค้าที่มีความก้าวหน้าด้านนวัตกรรมและเป็นผู้นำทางความคิดในระดับโลก